PATVIRTINTA

Kauno miesto savivaldybės tarybos

2022 m. vasario 1 d.

sprendimu Nr. T-3

**KAUNO MIESTO SAVIVALDYBĖS 2022–2024 METŲ STRATEGINIS VEIKLOS PLANAS**

**I SKYRIUS**

**KAUNO MIESTO SAVIVALDYBĖS MISIJA**

Kauno miesto savivaldybės (toliau – Savivaldybė) misija:

bendruomenei – kartu kurti pilną kultūros ir verslumo miestą, kuriame patogu gyventi ir mokytis;

partneriams – būti atviriems ir profesionaliai kurti bendrą rezultatą miestui;

darbuotojams – dirbti atsakingai ir kūrybiškai, nuolat tobulėti ir kartu siekti ambicingų tikslų.

Kauno miesto savivaldybės 2022–2024 metų strateginis veiklos planas parengtas remiantis Kauno miesto savivaldybės strateginiu plėtros planu iki 2022 metų, patvirtintu Kauno miesto savivaldybės tarybos 2015 m. balandžio 2 d. sprendimu Nr. T-127 „Dėl Kauno miesto savivaldybės strateginio plėtros plano iki 2022 metų patvirtinimo“.

**II SKYRIUS**

**KAUNO MIESTO VYSTYMOSI PRIORITETAI**

Kauno miesto savivaldybės strateginiame plėtros plane iki 2022 metų išskirtos trys prioritetinės sritys:

tvarios ekonominės raidos skatinimas ir konkurencingumo didinimas;

sumanios ir pilietiškos visuomenės ugdymas;

darnus teritorijų ir infrastruktūros vystymas.

Vadovaujantis nuo 2021 m. sausio 1 d. įsigaliojusiu Lietuvos Respublikos savivaldybių infrastruktūros plėtros įstatymu Nr. XIII-2895 (toliau – Įstatymas) ir Kauno miesto savivaldybės 2020 m. gruodžio 22 d. sprendimu T-583 „Dėl Kauno miesto savivaldybės infrastruktūros pripažinimo prioritetine kriterijų patvirtinimo“, siekiama kompleksiškai spręsti infrastruktūros plėtros problemas, todėl 2022–2024 metų strateginiame veiklos plane nustatytos (išskirtos) socialinės (inovacijų, kultūros ir kultūros paveldo, švietimo ir mokslo, sveikatos, sporto, viešosios paskirties statiniai ir (arba) savivaldybės funkcijoms atlikti skirti objektai) ir inžinerinės (geriamojo vandens tiekimo ir nuotekų, įskaitant paviršines nuotekas, tvarkymo inžineriniai statiniai, vietinės reikšmės keliai, kiti transporto statiniai) savivaldybės prioritetinės infrastruktūros priemonės (projektai). Kauno miesto savivaldybės administracijos (infrastruktūros plėtros organizatorius) veiklos prioritetas yra pirmiausia skiriamas planuoti ir vystyti socialinę infrastruktūrą – kultūros, švietimo ir mokslo, sveikatos, sporto srityse, taip pat inžinerinę infrastruktūrą – geriamojo vandens tiekimo, nuotekų tvarkymo ir gatvių infrastruktūros vystymo srityse.

Savivaldybė, siekdama įgyvendinti Strateginio plėtros plano iki 2022 metų prioritetinėse srityse numatytus tikslus, uždavinius ir priemones, parengė trumpalaikį 2022–2024 metų strateginį veiklos planą, kuriame nurodyti svarbiausi Savivaldybės veiklos prioritetai, svarbiausi jų įgyvendinimo darbai ir siekiami rezultatai.

**PIRMASIS SKIRSNIS**

**EKONOMINĖS RAIDOS SKATINIMO PROGRAMA**

Siekiant įgyvendinti Ekonominės raidos skatinimo programą, numatomos pagrindinės veiklos kryptys:

palankesnių sąlygų verslui sudarymas,

investicijų pritraukimas,

turizmo skatinimas,

kultūros paslaugų plėtra.

Didinant Kauno miesto pasiekiamumą, patrauklumą turizmui ir verslui, numatoma vykdyti turizmo plėtojimo priemones, skatinti verslumą ir investicijų plėtrą. 2022 metais planuojama baigti Kauno kino teatro „Romuva“, Kauno kultūros centro rekonstravimo darbus. Vienas svarbiausių projektų – buvusios Aviacijos gamyklos angaro konversija. 2020 m. Aleksoto inovacijų pramonės parke (AIPP) buvo sukurta kelių ir inžinerinių tinklų infrastruktūra, šiam projektui Lietuvos Respublikos Vyriausybės nutarimu suteiktas valstybei ekonomiškai svarbaus projekto statusas, todėl 2021 m. buvo pradėtas rengti šio parko plėtros planas ir tęsiami darbai, kurie leis į teritoriją pritraukti investuotojus ir sukurti naujas darbo vietas. Sraigtasparnių remonto angaro pastatas taps erdve laboratorijoms ir tyrimų centrams. AIPP planuojama sukurti per 1000 aukštos kvalifikacijos darbo vietų ir pritraukti 90 mln. eurų investicijų.

Didelis dėmesys ir toliau bus skiriamas Kauno miesto savivaldybės paveldotvarkos programai, ja skatinant sutvarkyti dar daugiau Kauno paveldo objektų. 2022 m. didesnis dėmesys bus skiriamas medinių pastatų tvarkymui. Planuojama tęsti Kauno Šv. Arkangelo Mykolo (Įgulos) bažnyčios išorės tvarkybą, baigti restauruoti Kauno kultūros centro fasadą. 2021 metais Pasaulio paveldo centrui buvo pateikta vertinimui užbaigta Kauno tarpukario modernizmo architektūros įrašymo į UNESCO pasaulio paveldo sąrašą paraiška (toliau – Paraiška), tad 2022 m. planuojamas paraiškos koregavimas, su tuo susijusių darbinių seminarų ir kūrybinių dirbtuvių organizavimas, viešinimas.

Trijų metų planuose numatomas Dainų slėnio, esančio Tunelio g. 37, Kaune, rekonstravimas, Kauno rotušės pastato pritaikymas visuomenės poreikiams bei M. K. Čiurlionio koncertų centro įkūrimas.

2022 metais tęsiamos pradėtos bendruomenių įsitraukimo į kultūrinės veiklos pokyčius veiklos, bendruomenių kultūrinės veiklos ir kultūros įstaigų įtrauktis į kultūros prieinamumą ir sklaidą. Siekiant užtikrinti kultūros prieinamumo ir bendruomenės narių įsitraukimą į kultūrines veiklas, tęsiama paslaugų decentralizacija ir pačių bendruomenių stiprinimas, įgalinimas ir tarpinstitucinė sąveika (dalinio finansavimo programa „Iniciatyvos Kaunui“, projekto „Kaunas – Europos kultūros sostinė 2022“ įgyvendinimas, Partnerysčių programa).

Kultūros paslaugų kokybės gerinimas tampa vienu pagrindinių tęstinių 2022 metų prioritetų. Tęsiamas tarpdisciplininio ir tarpsektorinio bendradarbiavimo stiprinimas, inicijuojant jungtines veiklas, tinklinius bendradarbystės ryšius. Toliau plėtojama kultūros paslaugų stebėsenos ir vertinimo informacinė platforma.

2022 metais, kiek leis Covid-19 ligos (koronaviruso infekcijos) valdymo sąlygos ir apribojimai, bus įgyvendintas miestą reprezentuojančių renginių, projektų, praturtinančių vietos bendruomenės kokybišką laisvalaikį, planas (koncertai viešose vietose, parkuose ir skveruose, pasirodymai netikėtose miesto erdvėse).

Ekonominės raidos skatinimo programa yra aprašyta 1 priede.

**ANTRASIS SKIRSNIS**

**SUMANIOS IR PILIETIŠKOS VISUOMENĖS UGDYMO PROGRAMA**

Sumanios ir pilietiškos visuomenės ugdymo programoje numatomos priemonės besimokančios visuomenės poreikius atitinkančioms švietimo paslaugoms teikti, visoms socialinėms grupėms įtraukti į sporto veiklą, kokybiškų ir visiems prieinamų sveikatos ir socialinių paslaugų plėtrai, Savivaldybės teikiamų viešųjų paslaugų kokybei gerinti, viešajai tvarkai mieste užtikrinti, gyventojų bendruomeniškumui skatinti.

Dirbant švietimo paslaugų gerinimo kryptimi, ypatingą dėmesį numatoma skirti ugdymo kokybei, sąlygoms ugdymo įstaigose gerinti. 2022 metais, pasinaudojant Europos Sąjungos lėšomis, bus gerinamos sąlygos Kauno mokyklose ir darželiuose: bus tęsiamas Kauno Algio Žikevičiaus saugaus vaiko mokyklos ir Kauno 1-osios muzikos mokyklos infrastruktūros gerinimas.

Planuojama užbaigti bendrojo ugdymo, ikimokyklinio ir priešmokyklinio ugdymo įstaigų – S. Dariaus ir S. Girėno gimnazijos, Kauno lopšelio-darželio „Ežiukas“, Kauno lopšelio-darželio „Šnekutis“, Kauno lopšelio-darželio „Žiburėlis“ – modernizavimas, taip pat mokslo paskirties pastato – ikimokyklinio ugdymo mokyklos statybą žemės sklype Kuršių g. 49B, Kauno jaunimo ir suaugusiųjų mokymo centro pastato modernizavimo darbus.

2022 m. suplanuota pradėti modernizuoti ir atnaujinti šildymo sistemas daugelyje kitų ikimokyklinio, priešmokyklinio ir bendrojo ugdymo įstaigų (lopšelio-darželio „Pagrandukas“, lopšelio-darželio „Pienė, lopšelio-darželio“ „Smalsutis“, lopšelio-darželio „Spindulys“, Šančių lopšelio-darželio, lopšelio-darželio „Žvangutis“, lopšelio-darželio „Svirnelis“, darželio-mokyklos „Rūtelė“, „Šilo“ pradinės mokyklos).

Toliau bus tęsiami 2020 m. pradėti vienintelio šalyje mokslo muziejaus – Mokslo ir inovacijų skaidos centro – statybos darbai. Taip pat 2022 m. planuojama tęsti tarptautinius reikalavimus atitinkančios irklavimo trasos gilinimo darbus Lampėdžių ežere ir Kauno Maironio universitetinės gimnazijos pastatų rekonstravimą ir sporto paskirties pastato statybą.

Įgyvendinant šią programą, 2022–2024 m. strateginiame veiklos plane numatytos priemonės infrastruktūros plėtrai: vaikų darželio ir mokyklos pastatų Vijūkų g. 78, Kaune, statyba; pastato Jūratės g. 19, Kaune, rekonstravimas keičiant pastato paskirtį į mokslo (lopšelio-darželio) bei gydymo paskirties pastato (ligoninės) Josvainių g. 2 statyba.

Siekiant įtraukti Kauno miesto gyventojus į sporto veiklas, bus gerinama sporto paslaugų kokybė ir prieinamumas, finansuojami nevyriausybinių organizacijų sporto ir fizinio aktyvumo projektai. 2022 m. didelis dėmesys bus skiriamas pradėtiems ir tęsiamiems Kauno miesto savivaldybės infrastruktūros projektams. Planuojama baigti S. Dariaus ir S. Girėno stadiono ir Kauno sporto halės rekonstrukciją. Bus tęsiama baseino Nemuno saloje statyba. Numatoma pradėti Kauno plaukimo mokyklos baseino „Šilainiai“ rekonstrukcija bei naujo baseino statyba Panemunėje, pagal parengtą Kauno marių įlankos prieplaukos ir buriavimo sporto bazės R. Kalantos g. 130, Kaune, techninį projektą bus įrengta pontoninė prieplauka laivams. 2022 metais bus pradėti lengvosios atletikos maniežo statybos darbai.

Siekdama skatinti gyventojų bendruomeniškumą, organizacijų iniciatyvas įvairiose srityse (kultūra, sportas, socialinės paslaugos, nevyriausybinių organizacijų, jaunimo veiklos stiprinimas), Savivaldybė toliau vykdys programą „Iniciatyvos Kaunui“, finansuodama geriausius įvairių sričių projektus. Numatoma, kad viešųjų paslaugų, kurias teikia pagal šią programą finansuojamos nevyriausybinės, bendruomeninės ir kitos Savivaldybės teritorijoje veikiančios organizacijos, skaičius didės ir kokybė gerės.

Didelis dėmesys 2022–2024 m. strateginiame veiklos plane skiriamas socialinei veiklai – skatinti naujų socialinių paslaugų vystymą, savanorišką jaunimo veiklą; tęsti socialinių paslaugų teikimo perdavimą nevyriausybinėms organizacijoms ir privačiam sektoriui; teikti socialinių, darbinių ir kitų įgūdžių ugdymo, palaikymo ir (ar) atstatymo paslaugų teikimą asmenims (šeimoms), kuriems išnuomotas Savivaldybės socialinis būstas; tęsti būstų pritaikymą asmenims su sunkia negalia ar judantiems tik su vežimėliu ar su kitomis pagalbinėmis techninėmis priemonėmis.

2022 m. bus tęsiami bendrabučio pastato Lampėdžių g. 10, Kaune, atnaujinimo ir pritaikymo savarankiško gyvenimo namų ir Savivaldybės būsto poreikiams darbai.

Siekiant aukštos Savivaldybės teikiamų viešųjų paslaugų kokybės, didesnio aptarnaujamų asmenų pasitenkinimo, bus išplėstas interaktyvių elektroninių paslaugų, naujai įdiegtų elektroninių priemonių spektras. Tikimasi, kad tai taip pat prisidės prie miesto valdymo efektyvumo didinimo.

2022–2024 m. strateginiame veiklos plane skiriamas dėmesys subalansuotai miesto plėtrai ir miesto planavimo strateginių dokumentų rengimui: 2022 m. tęsiamas Kauno miesto savivaldybės strateginio plėtros plano iki 2030 metų rengimas, bus parengta Savivaldybės nekilnojamojo turto valdymo strategija, įskaitant Būsto plėtros programą, taip pat bus parengtas Kauno miesto atsinaujinančių išteklių energijos naudojimo plėtros veiksmų planas.

Sumanios ir pilietiškos visuomenės ugdymo programa yra aprašyta 2 priede.

**TREČIASIS SKIRSNIS**

**DARNAUS TERITORIJŲ IR INFRASTRUKTŪROS VYSTYMO PROGRAMA**

Siekiant įgyvendinti Darnaus teritorijų ir infrastruktūros vystymo programą, numatomos šios veiklos kryptys: inžinerinio aprūpinimo, susisiekimo infrastruktūros plėtra, saugios ir švarios aplinkos išsaugojimas, efektyvus atliekų tvarkymas, kokybiškos gyvenamosios aplinkos kūrimas.

Darnus teritorijų ir infrastruktūros vystymas Savivaldybėje vyks įgyvendinant įvairius strateginius, teritorijų vystymo ir planavimo dokumentus: be strateginio plėtros ir veiklos planų – Kauno miesto bendrąjį planą iki 2023 m., 2014–2020 m. Kauno miesto integruotą teritorijų vystymo programą, Kauno miesto darnaus judumo planą ir kitus dokumentus.

2022 m. bus atlikti Linkuvos g., Tilžės g., Eivenių g. ir transporto žiedo remontai. Tęsiant darbus miesto centre bus baigtas rekonstruoti Studentų skveras, Rotušės aikštė, Šauklių g. ir Šv. Gertrūdos g. transporto mazgo rekonstravimo darbai, užbaigtas Vilniaus g. kapitalinis remontas.

Planuojama atlikti Romainių g., Nemuno g., P. Lukšio g. ir Marių g. rekonstrukciją, Ateities plento tęsinio nuo Palemono g. iki T. Masiulo g. tiesybą, projektuojamos, renovuojamos, tvarkomos kitos Kauno miesto gatvės, aikštės, parkai. Taip pat numatyta atlikti viaduko Tunelio g., tarp Perkūno al. ir Vievio g., kapitalinį remontą, taip pat K. Baršausko g. ir Tunelio g. šaligatvių remonto darbus.

Suplanuoti viešųjų erdvių sutvarkymo ir atnaujinimo projektai – numatoma užbaigti tvarkyti miesto sodo skverą su prieigomis ir Muzikinio teatro skverą, Ąžuolyno parką, teritorijas prie S. Dariaus ir S. Girėno stadiono, Nemuno ir Neries santakos parką kartu su amfiteatru, Neries krantinės parką, toliau bus vykdomas numatytas Nemuno salos išvystymas į daugiafunkcį sveikatinimo ir kultūros kompleksą, pritaikant jį visuomenės poreikiams.

Trejų metų plane numatyta daugiaaukštės automobilių stovėjimo aikštelės prie K. Donelaičio g. 65P ir pėsčiųjų tiltų per Nemuną nuo Aleksoto iki salos ir nuo salos iki Karaliaus Mindaugo pr. statyba, Kėdainių tilto per Nemuno upę statyba ir krematoriumo Vainatrakio k. statyba. Taip pat planuojama atlikti remonto darbus M. K. Čiurlionio g. ir Vytauto pr. sankryžos požeminėje perėjoje ir Romainių gatvėje.

Ir toliau bus skiriamas didelis dėmesys Kauno, kaip dviračių miesto, idėjai įgyvendinti. 2022–2024 m. numatoma toliau tvarkyti esamus ir įrengti naujus pėsčiųjų ir dviračių takus. 2022 m. planuojama įrengti pėsčiųjų ir dviračių taką atliekant K. Baršausko g. ir Tunelio g. šaligatvių remonto darbus.

Siekiant didinti eismo Kauno mieste saugumą, toliau bus naikinamos avaringiausios gatvių vietos („juodosios dėmės“) pagal Kauno miesto avaringiausių gatvių vietų („juodųjų dėmių“) žemėlapį.

2022 m. planuojamas gatvių apšvietimo atnaujinimas.

Darnaus teritorijų ir infrastruktūros vystymo programa yra aprašyta 3 priede.

**KETVIRTAS SKIRSNIS**

**SAVIVALDYBĖS ADMINISTRACIJOS DIREKTORIAUS REZERVAS**

Vadovaudamosi Lietuvos Respublikos biudžeto sandaros įstatymo 25 straipsniu, savivaldybės gali sudaryti savivaldybės administracijos direktoriaus rezervą, kuris turi būti ne didesnis kaip 1 procentas patvirtintų savivaldybės biudžeto asignavimų sumos. Savivaldybės 2022–2024 m. strateginiame veiklos plane 2022 m. planuojama 400 tūkst. eurų, o 2023–2024 m. – po 300 tūkst. eurų Savivaldybės administracijos direktoriaus rezervui.

Savivaldybės administracijos direktoriaus rezervo lėšos naudojamos Savivaldybės tarybos nustatyta tvarka:

ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies apmokėti;

gaisrų ir stichinių nelaimių padariniams likviduoti ir jų padarytiems nuostoliams iš dalies apmokėti.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_